**MILO ĐUKANOVIĆ, PREDSJEDNIK VLADE CRNE GORE:**

**Izlaganje na Konferenciji EBRD „Investiranje u Zapadni Balkan”**

**London, 24. februar 2014. godine**

Poštovani predsjedniče EBRD,

Poštovini ministre Klark,

Poštovani komesare File,

Uvažene kolege,

Dame i gospodo,

Ova Konferencija ima na dnevnom redu temu od izuzetnog značaja za sve naše zemlje. Pravo je i vrijeme i mjesto za naš susret. Imamo sve preduslove za uspješan rad. Zato vjerujem da ni rezultati neće izostati.

Mi sa Zapadnog Balkana dobro znamo koliko je teško okupiti predstavnike svih država i međunarodne političke i investicione zajednice. Posebno kad se razgovara o viziji, o budućnosti, a ne o problemima i otvorenim pitanjima. Utoliko više Evropska banka za obnovu i razvoj (EBRD) i predsjednik Čakrabarti zaslužuju sve čestitke za organizaciju Konferencije.

Želim odmah da podržim njegovu inicijativu da ovakvi sastanci na vrhu postanu dio redovnog konsultativnog procesa. To može postati bitan instrument u međusobnoj saradnji, posebno u rješavanju važnih pitanja za našu budućnost. Mislim prije svega na ubrzanje evropskog puta i ekonomskog razvoja regiona. Time će se dati puni smisao regionalnim inicijativama i strategijama. To je put da osnažimo i modele saradnje među državama na koje se odnosi Strategija SEE 2020. Ponavljam, Crna Gora daje snažnu podršku inicijativi predsjednika Čakrabartija i ima interes da kao konstruktivan partner participira u njoj.

Ovo je prilika i da se zahvalim EBRD na kontinuiranoj podršci i pomoći koju pruža Crnoj Gori u procesu izgradnje dinamične tržišne ekonomije. To je vidno, posebno kroz zajedničku realizaciju infrastrukturnih projekata, kao i u korporativnom sektoru. U prethodnih sedam godina EBRD je podržala 39 projekata, sa preko 340 miliona eura, koji su mobilisali ukupne investicije u javnom i u privatnom sektoru od preko 800 miliona eura. EBRD kroz finansijsku podršku, ali i kroz politički dijalog i tehničku pomoć, suštinski doprinosi razvoju tržišne ekonomije, sa dinamičnim privatnim sektorom.

Crna Gora je prije sedam ipo godina obnovila svoju državnost na referendumu,organizovanom po najvišim evropskim standardima. To nije baš uobičajeno na Balkanu. Sačuvali smo se i od unutrašnjih i regionalnih sukoba i konflikata 90-tih godina, kao i od NATO bombardovanja. Time su stvoreni uslovi da se posvetimo ekonomskom i demokratskom razvoju i da preuzmemo odgovornost za svoju budućnost. Danas je Crna Gora u procesu pristupanja pregovora za članstvo u EU, na pragu NATO.

U posljednjoj deceniji, Crna Gora je ostvarila veliki napredak, mjeren povećanjem dohotka po glavi stanovnika, smanjenjem siromaštva, i progresom u strukturnim reformama. Od 2003. godine utrostručen je bruto nacionalni dohodak po glavi stanovnika (po Atlas metodu Svjetske banke) – sa 2.400$ na 7.160$ 2012. godine. Onima koji ne poznaju naše prilike to možda ne izgleda spektakularno. Ali, to je najviši dohodak po glavi stanovnika među šest zemalja Jugoistočne Evrope. A u nekadasnjoj Jugoslaviji Crna Gora je bila najnerazvijenija republika.

Bez obzira na značajan napredak, nijesmo zadovoljni dostignutim nivoom razvijenosti. Globalna kriza je otkrila ranjivost privrede Crne Gore i učvrstila svijest o potrebi daljih reformi u pravcu jačanja fiskalne i finansijske stabilnosti, unapređenja poslovnog ambijenta i jačanja konkurentnosti.

Shvatili smo da je makroekonomska stabilnost nuzan preduslov i da je treba dodatno osnažiti kroz konsolidaciju budžeta i reforme koje sprovodimo. Međutim, znamo i da to nije dovoljno da bismo prevazišli višedecenijsko zaostajanje.

Naš cilj je da ubrzamo ekonomski rast. To je jedini pouzdan način da prevazilazimo disbalanse i smanjujemo deficit i obuzdamo rast javnog duga. I što je najvažnije – da povećamo zaposlenost i unaprijedimo životni standard građana.

Intenzivnim reformama stalno unapređujemo investicionu klimu. Međunarodne institucije su to prepoznale, što potvrđuje poboljšanje našeg položaja na referentnim listama. U izvještaju o globalnoj konkurentnosti, koji objavljuje Svjetski ekonomski forum popravili smo poziciju za 5 mjesta (sa 72. na 67. poziciju); u izvještaju Svjetske banke (Doing Business) smo napravili napredak za sedam mjesta. Sada smo 44. država u svijetu po lakoći poslovanja.

Svakako, najvažnije je što su kvalitet poslovnog ambijenta u Crnoj Gori prepoznali i referentni investitori. Danas se možemo pohvaliti brojem i renomeom investitora, posebno u sektoru turizma i energetike. Kuriozitet je da su u jednoj od najmanjih evropskih država danas započeti, ili su u pripremi, neki i za evropske prilike veliki projekti.

Vrijednost započetih projekata samo u turizmu gotovo je ravna sadašnjem BDP-u. Pomenuću samo neke: švajcarska kompanija *Oraskom* je na poluostrvu Luštica započela projekat vrijedan preko milijardu eura; Turistička i jahting industrija Crnu Goru se već prepoznaje po projektu kanadskog investitora *Porto Montenegro* koji se kontinuirano dinamično razvija; azerbejdžanska kompanija Sokar gradi luksuzni rizort u čijem je središtu prvi hotel *One & Only* u Evropi, u vrijednosti preko 500 miliona eura; *Aman Resorts* kao jedan od vodećih hotelskih brendova u svijetu, uspješno posluje u Crnoj Gori, a ove godine nastavlja investicioni ciklus gradnjom novog hotela.

Projekat energetskog kabla u vrijednosti od 800 miliona eura, koji realizujemo sa italijanskom kompanijom *Terna*, treba da poveže Crnu Goru i cijeli region sa Italijom i sa Zapadnom Evropom, čime realno možemo postati regionalno čvorište za prenos električne energije. Istovremeno, time svi energetski potencijali u ovom dijelu Evrope dobijaju na atraktivnosti i izvoznim performansama. Paralelno jačamo i prenosnu energetsku mrežu i bolje se povezujemo sa državama regiona. Uskoro ćemo izabrati partnera za izgradnju drugog bloka termoelektrane u Pljevljima. To je investicija preko 300 miliona eura. Raspisali smo i tender za istraživanje i eksplotaciju nafte i gasa, koji će biti završen 15. maja ove godine. Do sada je interesovanje iskazalo više od 20 naftnih kompanija od kojih neke pripadaju globalno najvećim i najreferentijim u ovom sektoru. Zajedno s našim partnerima iz Albanije, BiH, Hrvatske i Azerbejdžana uključeni smo u dogovore o izgradnji jadransko-jonskog gasovoda (*IAP – Ionian Adriatic Pipeline*), kao logičnog nastavka transjadranskog projekta *TAP* (*Trans Adriatic Pipeline*).

Nedovoljno razvijena saobraćajna infrastruktura u ovom trenutku predstavlja ograničenje našeg razvoja. Zato smo se odlučili za izgradnju autoputa, od Luke Bar do granice sa Srbijom. To će biti najbrža veza sa regionom. Odabrali smo partnera, završavamo ugovore i radovi na prvoj dionici od 42 km trebalo bi da počnu u najskorije vrijeme. Radimo i na stvaranju uslova za unapređenje željezničke i aerodromske infrastrukture. Sve to, uz pomorske veze, učiniće Crnu Goru bližom i povezanijom sa regionalnim i svjetskim tržištem.

U pravu su svi koji kažu da Zapadni Balkan nikada u istoriji nije bio bolje i stabilnije mjesto za život i biznis nego što je danas. Ipak, nema mjesta samozadovoljstvu. U poređenju sa razvijenim državama, naš nivo dohotka je izuzetno nizak; visok je procenat nezaposlenosti, posebno mladih; deficit spoljnotrgovinskog bilansa i budžeta ugrožava makroekonomsku stabilnost u našim zemljama; nemamo na raspolaganju dobre politike i finansijske instrumente kojima možemo liječiti probleme, kao što je nedovoljno razvijena infrastruktura. U vremenu manje kreditne aktivnosti poslovnih banaka i smanjenja stranih direktnih investicija, podrška EU, kao i multilateralnih finansijskih institucija kao što je EBRD, prosto je nužna za naš ekonomski razvoj i bržu ekonomsku integraciju regiona Zapadnog Balkana u EU.

Dakle, uprkos svim pobrojanim problemima vjerujem da Zapadni Balkan može biti razvojno najdinamičniji dio Evrope. Naravno, ako se EU, kao lokomotiva evropskog progresa tome posveti suštinski, sa više povjerenja, i manje administrativno birokratskog arbitriranja. Ekonomski razvoj je preduslov i za brže demokratske promjene, za jačanje institucija i vladavine prava, za život po evropskim standardima. To je formula trajne stabilnosti Balkana, a samim tim i najbolji doprinos evropskoj bezbjednosti.

Ne očekujemo mi da neko iz Evrope uradi umjesto nas ono što mi moramo. Da bi region postao konkurentniji i produktivniji, mnogo mogu uraditi same naše države. Moramo ići odlucnije u radikalnije strukturne reforme. Hrabrije se moramo suočavati sa slabostima i definisati djelotvornije socijalne i ekonomske politike. Potrebno je, u prvom redu, reformisati neodržive penzijske sisteme.Takođe, osloboditi tržište rada neučinkovite regulacije koja ograničava kreiranje novih radnih mjesta. Obrazovne sisteme moramo upodobiti zahtjevima tržišta sa akcentom na upotrebljivom znanju, vještinama, razvoju kreativnosti i inovacijama. U oblasti zdravstva, u saradnji sa privatnim sektorom, država treba da pruži kvalitetniju i jeftiniju zaštitu.

Takođe, moramo brže otklanjati prepreke biznisu, stvarati ambijent za nova porodična, mala i srednja preduzeća. Međunarodni indikatori upozoravaju da naš region, iako posljednjih godina bilježi napredak, nije najprivlačnije mjesto za biznis. Moramo mijenjati regulative, ali i svijest,odlucno i osmisljeno napustiti praksu sporog i bojažljivog donošenja odluka. Moramo izgraditi novu kulturu ponašanja administracije prema biznisu.

Bolja ekonomska saradnja i integracija među državama regiona siguran je put za ubrzanje rasta. Pretpostavka za to je i modernizacija transportne infrastrukture i funkcionalnije povezivanje regionalnog energetskog tržišta. Crna Gora je zainteresovana da ponovo pokrene pregovore sa susjednim državama radi postizanja dogovora o upravljanju slivovima rijeka koje protiču kroz susjedne zemlje, o izgradnji hidroelektrana na našoj i teritoriji susjednih država, koje bi bile od zajedničkog interesa.

Da bismo ostvarili planirane ciljeve razvoja, pored individualnih i zajedničkih regionalnih napora, nezaobilazna je uloga Evropske unije i multilateralnih finansijskih institucija poput EBRD. To mora postati siguran štit regionalne stabilnosti i politike integracija, zašta je pretpostavka – ponavljam – snažnija podrška ekonomskom razvoju. Bez te podrške, loša infrastrukturna povezanost je prosto nerješiv problem za svaku od naših država pojedinačno. Za to su potrebni stabilni finansijski mehanizmi Evropske uniije i evropskih finansijskih institucija (Evropske investicione banke – EIB i Evropske banke za obnovu i razvoj – EBRD). To bi omogućilo zajedničke strategije i stvorilo preduslove za izgradnju važnih putnih, željezničkih i energetskih koridora od regionalnog i šireg značaja. Istovremeno to je najpouzdanija garancija trajne političke stabilnosti na ovom dijelu evropskog kontinenta. Time i demokratskog razvoja regiona i njegove suštinske evropeizacije.

Siguran sam da svako od nas ima viziju i razvoja svoje zemlje, i regiona u cjelini. Imamo zajedničke strateške ciljeve. Bilo bi za sve dobro da zajedno odaberemo i najbolje strategije kako kvalitetnije i najbrže do njihovog ostvarenja. Ne možemo očekivati da počnemo da gradimo sve odjednom, i da odmah nadoknadimo sve ono zašta smo kroz istoriju ostali uskraćeni. Ovaj današnji skup je prilika da se fokusiramo na prioritetne projekte. Za Crnu Goru je, pored auto puta koji počinjemo da gradimo prema Srbiji, i modernizacije željeznčke pruge Bar-Beograd-Budimpešta veoma važan jadransko-jonski saobraćajni koridor. On bi povezao Grčku, Albaniju, Crnu Goru, Hrvatsku, Sloveniju, Italiju… U sektoru energetike, pored pomenutog podmorskog kabla, od velikog regionalnog značaja je realizacija projekta jadransko-jonskog gasovoda (IAP). Siguran sam da su ova dva velika projekta koja kandidujemo od izuzetnog značaja i za druge zemlje, ne samo za Crnu Goru, za region u cjelini. Njihova realizacija značila bi snažan podstrek za budući dinamičniji razvoj, i u regionalnim, i u širim evropskim okvirima.

Još jednom zahvaljujem Evropskoj banci za obnovu i razvoj na organizaciji ovog važnog skupa, uvjeren da ćemo u posvećenoj saradnji sa našim evropskim partnerima,u kratkom roku doći do zivotnog akcionog plana ubrzanog proevropskog razvoja zemalja Zapadnog Balkana.

Zahvaljujem na pažnji!